รายชื่อสถานีโทรทัศน์ในประเทศไทย
สถานีโทรทัศน์ภาคพื้นดิน > ระบบแอนะล็อก

ช่อง 9 เอ็มคอต เอชดี - เป็นสถานีโทรทัศน์ของรัฐวิสาหกิจ ซึ่งดำเนินการโดย บริษัท ไทยโทรทัศน์ จำกัด (2498-2520), องค์การสื่อสารมวลชนแห่งประเทศไทย (2520-2547) และ บริษัท อสมท จำกัด (มหาชน) (2547-2561) เริ่มออกอากาศเป็นแห่งแรกในประเทศไทย, เอเชียตะวันออกเฉียงใต้ และเอเชียแผ่นดินใหญ่ ด้วยภาพขาวดำระบบ 525 เส้นของสหรัฐ ผ่านย่านความถี่วีเอชเอฟ ทางช่องสัญญาณที่ 4 ตั้งแต่วันที่ 24 มิถุนายน พ.ศ. 2498 ด้วยชื่อว่า สถานีโทรทัศน์ไทยทีวีช่อง 4 ต่อมาเริ่มออกอากาศคู่ขนาน ด้วยภาพสีระบบ 625 เส้นของยุโรป ทางช่องสัญญาณที่ 9 ระหว่างวันที่ 1 มิถุนายน พ.ศ. 2513 จนถึงวันที่ 30 มิถุนายน พ.ศ. 2517 แล้วจึงยุติการออกอากาศ ทางช่องสัญญาณที่ 4 โดยคงออกอากาศไว้ ทางช่องสัญญาณที่ 9 เท่านั้น เป็นผลให้เปลี่ยนชื่อเป็น สถานีโทรทัศน์ไทยทีวีสีช่อง 9 โดยอัตโนมัติ เริ่มตั้งแต่วันที่ 1 กรกฎาคม พ.ศ. 2517 จนถึงวันที่ 16 กรกฎาคม พ.ศ. 2561 ตามที่มีข้อตกลงร่วมกับ กสทช. อนึ่ง ระหว่างนั้นยังมีการเปลี่ยนชื่อเป็น สถานีโทรทัศน์โมเดิร์นไนน์ ตั้งแต่วันที่ 6 พฤศจิกายน พ.ศ. 2545 และเปลี่ยนอีกครั้งเป็นชื่อปัจจุบัน เมื่อวันที่ 9 กันยายน พ.ศ. 2558
ททบ.5 เอชดี - เป็นสถานีโทรทัศน์ซึ่งดำเนินการโดย แผนกวิทยุโทรทัศน์ กองการกระจายเสียงและวิทยุโทรทัศน์ กรมการทหารสื่อสาร กองบัญชาการกองทัพบก กองบัญชาการกองทัพไทย กระทรวงกลาโหม (ใช้กำลังพลของ แผนกวิทยุโทรทัศน์ กองการกระจายเสียงและวิทยุโทรทัศน์ กรมการทหารสื่อสาร) เริ่มออกอากาศด้วยภาพขาวดำระบบ 525 เส้นของสหรัฐ ผ่านย่านความถี่วีเอชเอฟ ทางช่องสัญญาณที่ 7 ตั้งแต่วันที่ 25 มกราคม พ.ศ. 2501 ด้วยชื่อว่า สถานีโทรทัศน์กองทัพบก โดยชื่อย่อคือ "ททบ.7" หรือ "ช่อง 7 ขาวดำ" ต่อมาย้ายไปออกอากาศ ด้วยภาพสีระบบ 625 เส้นของยุโรป ทางช่องสัญญาณที่ 5 โดยชื่อที่เปลี่ยนไปเป็น "ททบ.5" หรือ "ช่อง 5" ตั้งแต่วันที่ 3 ตุลาคม พ.ศ. 2517 จนถึงวันที่ 21 มิถุนายน พ.ศ. 2561 ตามที่มีข้อตกลงร่วมกับ กสทช. อนึ่ง ระหว่างนั้นยังมีการเปลี่ยนชื่อหน่วยงาน เป็นชื่อปัจจุบันเมื่อปี พ.ศ. 2527
ช่อง 7 เอชดี - เป็นสถานีโทรทัศน์ซึ่งดำเนินการโดย แผนกวิทยุโทรทัศน์ กองการกระจายเสียงและวิทยุโทรทัศน์ กรมการทหารสื่อสาร กองทัพบก กองบัญชาการกองทัพไทย กระทรวงกลาโหมเป็นผู้กำกับดูแล ภายใต้สัญญาสัมปทานกับ บริษัท กรุงเทพโทรทัศน์และวิทยุ จำกัด ออกอากาศด้วยภาพสีระบบ 625 เส้นของยุโรป ผ่านย่านความถี่วีเอชเอฟ ทางช่องสัญญาณที่ 7 ตั้งแต่วันที่ 27 พฤศจิกายน พ.ศ. 2510 ถึง 16 มิถุนายน พ.ศ. 2561 และหลังจากยุติระบบอนาล็อกได้เปลี่ยนชื่อเป็น ช่อง 7 เอชดี ซึ่งเป็นการยุติการออกอากาศก่อนหมดสัญญาสัมปทานเพื่อลดต้นทุนการออกอากาศ โดยชื่อย่อแต่เดิมคือ "ช่อง 7 สี" เนื่องจากต้องการให้ผู้ชมจดจำว่า "ช่อง 7" เป็นของกรมการทหารสื่อสาร กองทัพบก ทั้งส่วนที่ออกอากาศด้วยภาพขาวดำและภาพสี
ช่อง 3 เอชดี - เป็นสถานีโทรทัศน์ซึ่งบริษัท ไทยโทรทัศน์ จำกัด (2513-2520), องค์การสื่อสารมวลชนแห่งประเทศไทย (2520-2547) และ บริษัท อสมท จำกัด (มหาชน) (2547-2563) เป็นผู้กำกับดูแล ภายใต้สัญญาสัมปทานกับ บริษัท บางกอกเอ็นเตอร์เทนเม้นต์ จำกัด ในกลุ่มบริษัท บีอีซี เวิลด์ จำกัด (มหาชน) เริ่มออกอากาศด้วยภาพสีระบบ 625 เส้นของยุโรป ผ่านย่านความถี่วีเอชเอฟ ทางช่องสัญญาณที่ 3 ตั้งแต่วันที่ 26 มีนาคม พ.ศ. 2513 ถึงวันที่ 30 มิถุนายน พ.ศ. 2549 แล้วจึงย้ายมาออกอากาศ ผ่านย่านความถี่ยูเอชเอฟ ทางช่องสัญญาณที่ 32 ตั้งแต่วันที่ 25 มีนาคม พ.ศ. 2548 ถึงวันที่ 25 มีนาคม พ.ศ. 2563 ตามอายุของสัญญาสัมปทาน
เอ็นบีที 2 เอชดี - เป็นสถานีโทรทัศน์แห่งชาติของภาครัฐ ซึ่งดำเนินการโดย กรมประชาสัมพันธ์ สำนักนายกรัฐมนตรี ออกอากาศด้วยภาพสีระบบ 625 เส้นของยุโรป ผ่านย่านความถี่วีเอชเอฟ ทางช่องสัญญาณที่ 11 โดยเริ่มทดลองออกอากาศ จากเครื่องส่งโทรทัศน์ของกรมประชาสัมพันธ์ ซึ่งตั้งอยู่ที่อำเภอเด่นชัย จังหวัดแพร่ ตั้งแต่วันที่ 11 ตุลาคม พ.ศ. 2528 โดยประชาชนทั่วไปรู้จักในชื่อทางการ และต่อด้วยชื่อเลขช่องคือ สถานีวิทยุโทรทัศน์แห่งประเทศไทย ช่อง 11 หรือในชื่อย่อคือ "สทท.11" หรือ "ช่อง 11" ต่อมาจึงย้ายมาใช้ เครื่องส่งโทรทัศน์ของ สทท.เอง ซึ่งตั้งอยู่บริเวณริมถนนเพชรบุรีตัดใหม่ แขวงบางกะปิ เขตห้วยขวาง กรุงเทพมหานคร ตั้งแต่วันที่ 1 มกราคม พ.ศ. 2529 และมีพิธีเปิดสถานีฯ อย่างเป็นทางการ เมื่อวันที่ 11 กรกฎาคม พ.ศ. 2531 โดยถือเป็นวันสถาปนา สทท. ต่อมารัฐบาลมีนโยบายให้ปรับปรุงรูปแบบการนำเสนอใหม่ โดยให้ยุติการใช้คำว่า "ช่อง 11" ในชื่อที่ไม่เป็นทางการของสถานีฯ อย่างจริงจัง โดยให้เปลี่ยนไปใช้คำว่า "เอ็นบีที" หรือ "สทท." เป็นการทดแทน ตั้งแต่วันที่ 1 เมษายน พ.ศ. 2551 ทั้งนี้การออกอากาศในระบบแอนะล็อก ยังคงดำเนินไปจนถึงวันที่ 16 กรกฎาคม พ.ศ. 2561 ตามที่มีข้อตกลงร่วมกับ กสทช.
สถานีโทรทัศน์ไทยพีบีเอส - เป็นสถานีโทรทัศน์เสรีของภาคเอกชน (2539-2550), สถานีโทรทัศน์เฉพาะกิจรูปแบบพิเศษของภาครัฐ (2550-2551) และ สถานีโทรทัศน์ของภาครัฐ เพื่อบริการสาธารณะ (2551-2561) ซึ่งดำเนินการโดย สำนักงานปลัดสำนักนายกรัฐมนตรี ภายใต้สัญญาสัมปทานกับ บริษัท ไอทีวี จำกัด (มหาชน) (2539-2550), กรมประชาสัมพันธ์ (2550-2551) และ องค์การกระจายเสียงและแพร่ภาพสาธารณะแห่งประเทศไทย (2551-2561) เริ่มออกอากาศด้วยภาพสีระบบ 625 เส้นของยุโรป ผ่านย่านความถี่ยูเอชเอฟ ทางช่องสัญญาณที่ 26 ตั้งแต่วันที่ 1 กรกฎาคม พ.ศ. 2539 ด้วยชื่อว่า สถานีโทรทัศน์ไอทีวี ต่อมาคณะกรรมการกิจการวิทยุกระจายเสียงและวิทยุโทรทัศน์แห่งชาติ (กกช.) สำนักนายกรัฐมนตรี (ชื่อ, สังกัด, สถานะ และอำนาจหน้าที่ ในขณะนั้น) อนุมัติให้ไอทีวีเปลี่ยนแปลงช่องสัญญาณ จากช่องที่ 26 มาเป็นช่องที่ 29 ตั้งแต่ราวปี พ.ศ. 2542 อนึ่ง ระหว่างนั้นมีการเปลี่ยนชื่อสถานีฯ พร้อมทั้งผู้ดำเนินการ และรูปแบบการดำเนินงานเป็น สถานีโทรทัศน์ทีไอทีวี ตั้งแต่วันที่ 8 มีนาคม พ.ศ. 2550 จนถึงวันที่ 15 มกราคม พ.ศ. 2551 และเป็นชื่อปัจจุบัน ตั้งแต่วันที่ 15 มกราคม พ.ศ. 2551 จนถึงวันที่ 15 มิถุนายน พ.ศ. 2561 ตามที่มีข้อตกลงร่วมกับ กสทช.